"40 яшең тулганчы намазга басасың дисәләр, гомердә дә ышанмас идем"

	Рамазан аенда сөйләгән вәгазьләренең берсендә Җәлил хәзрәт: «Дингә кеше җайлап-җайлап килергә тиеш», – дигән иде. Бер тапшыруда Зөфәр хәзрәтнең: «Дингә килү юллары күп төрле була, минекенә авыруым сәбәпче булды», – дип сөйләгәне хәтеремдә калган. Әйе, һәр кеше дингә үз юлы белән килә. 	 Кемдер авырлыклардан чыгу юлын эзләп мәчеткә барса, кемдер якыннарын югалту ачысын басарга теләп кулына Коръән китабы ала. Танышларым арасында дин юлына яшьтән басканнары да, олыгаеп кына иманга килгәннәре дә бар. Бәлки кемнедер бу мәкаләм уйланырга мәҗбүр итәр, кемнедер адашудан коткарып, иманлы юл башына алып чыгар. Мәчеттә беренче елын гына укытучы яшь остазбикәбезнең дингә килү тарихы аеруча нык хәтеремә уелып калган. “Миңа 5 яшь, абыема 10 яшь тирәсе иде, – дип сөйләп китте ул. – Әниебез егылып умыртка сөяген сындырды. Табиблар әниегезнең гомере яшәү белән үлем арасында, исән калса да йөри алмас диделәр. Әниебез үлә икән дип бик курыктык, күз яшьләребез чишмә булып акты. Безне ничек тынычландырырга белмәгән әбиебез: “Елаудан туктагыз! Мин хәзер намаз укыйм. Сез дә битләрегезне, аяк-кулларыгызны юып минем янга басыгыз. Мин нәрсә эшлим шуны кабатларсыз. Намаздан соң дога кылырбыз. Намазда Аллаһы Тәгалә рәхмәт ишекләрен ача, балаларның – әниләренә, әниләренең балаларына теләгән теләкләрен кабул итә. Әниегезнең терелүен сорап Аллаһка ялварыгыз. Чын күңелдән сорасагыз, әниегез терелмичә калмас”, – диде. Сорамыйбызмы инде, көн саен әбиебез белән намазга басып, нәни кулларыбызны догага күтәреп: “Әниебезне терелт, әй рәхимле, шәфкатьле Раббыбыз”, – дип ялвардык. Аллаһы Тәгалә ике кечкенә баланың елый-елый кылган догаларын күкләргә күтәрде, әниебез терелеп аякларына басты. Бүгенге көндә икебез дә дин юлында”. 
	Гүзәлия СӘЙФУЛЛИНА, Казан	
Татарстан яшьләре

	№ --- | 27.06.2022	


